b'\n_START_ARTICLE_\nAuGalingas pirmadienis\n_START_PARAGRAPH_\nAuGalingas pirmadienis (angl. Meatless Monday)\xc2\xa0\xe2\x80\x93 tarptautin\xc4\x97 kampanija, kuri skatina \xc5\xbemones nevalgyti m\xc4\x97sos pirmadieniais, siekiant pagerinti j\xc5\xb3 sveikat\xc4\x85 ir planetos b\xc5\xabkl\xc4\x99._NEWLINE_AuGalingas pirmadienis yra \xe2\x80\x9eThe Monday Campaigns Inc.\xe2\x80\x9c ir Johns Hopkins Bloomberg visuomen\xc4\x97s sveikatos mokyklos (angl. Johns Hopkins Bloomberg School of Public Health) Gra\xc5\xbeios ateities centro (angl. Center for a Livable Future) ne pelno siekianti iniciatyva. AuGaling\xc4\x85 pirmadien\xc4\xaf 2003-iais metais \xc4\xafk\xc5\xabr\xc4\x97 rinkodaros specialistas\xc2\xa0\xe2\x80\x93 Sid Lerner. Programa vadovaujasi Jungtini\xc5\xb3 Valstij\xc5\xb3 \xc5\xbeem\xc4\x97s \xc5\xabkio departamento (angl. United States Department of Agriculture\xc2\xa0\xe2\x80\x93 USDA) parengtomis mitybos gair\xc4\x97mis. AuGalingas pirmadienis yra \xe2\x80\x9eSveiko pirmadienio\xe2\x80\x9c (angl. Healthy Monday) iniciatyvos dalis. \xe2\x80\x9eSveikas pirmadienis\xe2\x80\x9c skatina amerikie\xc4\x8dius priimti sveikesn\xc4\x97s mitybos sprendimus kiekvienos savait\xc4\x97s prad\xc5\xbeioje. Kitos \xe2\x80\x9eSveiko pirmadienio\xe2\x80\x9c kampanijos: \xe2\x80\x9eVaikai gamina pirmadieniais\xe2\x80\x9c (angl. The Kids Cook Monday), \xe2\x80\x9e2000-\xc5\xb3j\xc5\xb3 pirmadienis\xe2\x80\x9c (angl. Monday 2000), \xe2\x80\x9eMesk r\xc5\xabkyti ir negr\xc4\xaf\xc5\xbek atgal pirmadieniais\xe2\x80\x9c (angl. Quit and Stay Quit Monday), \xe2\x80\x9eJud\xc4\x97k pirmadieniais\xe2\x80\x9c (angl. Move it Monday), \xe2\x80\x9ePirmadienio mylia\xe2\x80\x9c (angl. The Monday Mile) ir kt._NEWLINE_AuGalingas pirmadienis koncentruojasi \xc4\xaf pirmadienius d\xc4\x97l keleto svarbi\xc5\xb3 prie\xc5\xbeas\xc4\x8di\xc5\xb3. Tradici\xc5\xa1kai katalik\xc5\xb3 ir sta\xc4\x8diatiki\xc5\xb3 gretose m\xc4\x97sa n\xc4\x97ra vartojama penktadieniais. Paprastai pirmadienis rei\xc5\xa1kia darbo savait\xc4\x97s prad\xc5\xbei\xc4\x85. Tai yra diena, kai \xc5\xbemon\xc4\x97s gr\xc4\xaf\xc5\xbeta \xc4\xaf savo savaitin\xc4\x99 rutin\xc4\x85. \xc4\xaepro\xc4\x8dius, kurie vyravo savaitgal\xc4\xaf, galima pamir\xc5\xa1ti ir keisti kitais pasirinkimais. Kassavaitinis priminimas i\xc5\xa1 naujo integruoti sveikus \xc4\xafpro\xc4\x8dius taip pat paskatina s\xc4\x97km\xc4\x99 m\xc5\xabs\xc5\xb3 gyvenimuose. Amerikos prevencin\xc4\x97s medicinos \xc5\xbeurnalo (angl. American Journal of Preventive Medicine) paskelbtas tyrimas 2009-ais metais kas savait\xc4\x99 skatino \xc5\xbemoni\xc5\xb3 sveikatingum\xc4\x85 ir su jais dalinosi sveikatos patarimais. Apytiksliai du tre\xc4\x8ddaliai dalyvi\xc5\xb3 pajuto bendros sveikatos ir valgymo \xc4\xafpro\xc4\x8di\xc5\xb3 pager\xc4\x97jim\xc4\x85 bei fizinio aktyvumo pakilim\xc4\x85.\n_START_SECTION_\nIstorija\n_START_PARAGRAPH_\nPer Pirm\xc4\x85j\xc4\xaf pasaulin\xc4\xaf kar\xc4\x85 prezidentas Woodrow Wilson paskelb\xc4\x97 deklaracij\xc4\x85, kurioje buvo reikalaujama, kad kiekvien\xc4\x85 antradien\xc4\xaf b\xc5\xabt\xc5\xb3 atsisakoma m\xc4\x97sos, o likusias savait\xc4\x97s dienas b\xc5\xabt\xc5\xb3 sekamas m\xc4\x97sos ir milt\xc5\xb3 suvartojimas, siekiant \xc4\xaftraukti devynis augalinius pusry\xc4\x8di\xc5\xb3, piet\xc5\xb3 ir vakarien\xc4\x97s patiekalus. Jungtini\xc5\xb3 Amerikos Valstij\xc5\xb3 maitinimo administracija (angl. United States Food Administration\xc2\xa0\xe2\x80\x93 USFA) paragino \xc5\xa1eimas suma\xc5\xbeinti pagrindini\xc5\xb3 j\xc5\xb3 diet\xc4\x85 sudaran\xc4\x8di\xc5\xb3 patiekal\xc5\xb3 suvartojim\xc4\x85, taip siekiant karo eigoje i\xc5\xa1vengti maisto nepritekliaus. Tokie veiksmai pad\xc4\x97jo i\xc5\xa1maitinti JAV kariuomen\xc4\x99 ir Europos gyventojus, kur maisto produkt\xc5\xb3 gamyba ir platinimas buvo nutr\xc5\xabk\xc4\x99s karo metu. Siekdama skatinti savanori\xc5\xa1k\xc4\x85 normavim\xc4\x85, Jungtini\xc5\xb3 Amerikos Valstij\xc5\xb3 maitinimo administracija suk\xc5\xabr\xc4\x97 \xc5\xa1\xc5\xabk\xc4\xaf \xe2\x80\x9eMaistas laim\xc4\x97s kar\xc4\x85\xe2\x80\x9c ir terminus \xe2\x80\x9eAntradienis be m\xc4\x97sos\xe2\x80\x9c bei \xe2\x80\x9eTre\xc4\x8diadienis be kvie\xc4\x8di\xc5\xb3\xe2\x80\x9c, kurie primint\xc5\xb3 amerikie\xc4\x8diams, jog reikia ma\xc5\xbeinti \xc5\xa1i\xc5\xb3 produkt\xc5\xb3 vartojim\xc4\x85._NEWLINE_Herbert Hoover vadovavo Maisto (angl. Food Administration) ir Amerikos ambulatorinei administracijoms (angl. American Relief Administration), pirmininkaujant Woodrow Wilson, ir atliko svarb\xc5\xb3 vaidmen\xc4\xaf \xc4\xafgyvendinant kampanij\xc4\x85, kuri buvo viena i\xc5\xa1 Hoover daugyb\xc4\x97s bandym\xc5\xb3 skatinti savanoryst\xc4\x99 ir pasiaukojim\xc4\x85 tarp amerikie\xc4\x8di\xc5\xb3 karo metu. Jungtini\xc5\xb3 Amerikos Valstij\xc5\xb3 maitinimo administracija, pasitelkusi reklam\xc4\x85, pateik\xc4\x97 daug \xc4\xafvairios pagalbin\xc4\x97s med\xc5\xbeiagos, \xc4\xafskaitant recept\xc5\xb3 knygas ir receptus \xc5\xbeurnaluose, laikra\xc5\xa1\xc4\x8diuose ir vyriausyb\xc4\x97s finansuojamuose leidiniuose._NEWLINE_Kampanija sugr\xc4\xaf\xc5\xbeo Antrojo pasaulinio karo prad\xc5\xbeioje. Buvo tikimasi paraginti aktyvi\xc4\x85 moter\xc5\xb3 veikl\xc4\x85, remiant karines pastangas. \xc5\xa0iuo laikotarpiu m\xc4\x97sa buvo normuojama kartu su kitomis prek\xc4\x97mis, tokiomis kaip cukrus ir benzinas. 1947 met\xc5\xb3 ruden\xc4\xaf Harry Truman valdoma administracija pilie\xc4\x8di\xc5\xb3 maisto komiteto (angl. Citizens Food Committee) metu paragino \xe2\x80\x9eAntradienius be m\xc4\x97sos\xe2\x80\x9c ir \xe2\x80\x9eKetvirtadienius be pauk\xc5\xa1tienos\xe2\x80\x9c. Nepasitenkinimo atsakas \xc4\xaf \xc5\xa1iuos pakeitimus buvo greitas, nepaklusnumas\xc2\xa0\xe2\x80\x93 nesuvaldomas, o pauk\xc5\xa1tienos gamintojai atsak\xc4\x97 nacionalin\xc4\x97s pad\xc4\x97kos dienos kalakuto pristatymu (angl. National Thanksgiving Turkey Presentation), kuris \xc5\xa1iuo metu yra \xc5\xbeinomas kaip \xe2\x80\x9eKalakuto dovanojimas\xe2\x80\x9c (angl. turkey pardon)._NEWLINE_AuGalingas pirmadienis buvo atnaujintas 2003 metais kaip visuomen\xc4\x97s sveikatos informavimo programa. Kampanij\xc4\x85 patvirtino Johns Hopkins Bloomberg visuomen\xc4\x97s sveikatos mokyklos Gra\xc5\xbeios ateities centro padalinys bei daugiau kaip 20 visuomen\xc4\x97s sveikatos mokykl\xc5\xb3. 2009 met\xc5\xb3 baland\xc5\xbeio m\xc4\x97nes\xc4\xaf auGalingi pirmadieniai paskelb\xc4\x97 informacin\xc4\xaf vaizdo \xc4\xafra\xc5\xa1\xc4\x85, kuriame buvo minima m\xc4\x97sos vartojimo \xc4\xaftaka klimato kaitai._NEWLINE_Nors auGalingi pirmadieniai prasid\xc4\x97jo JAV, savait\xc4\x97s dienos be m\xc4\x97sos (ypa\xc4\x8d pirmadieniai) tampa vis populiaresn\xc4\x97s visame pasaulyje. AuGalingi pirmadieniai Jungtin\xc4\x97je Karalyst\xc4\x97je egzistuoja kaip \xe2\x80\x9eMaisto sveikam gyvenimui\xe2\x80\x9c (angl. Goodlife Foods) reklamos ir aplinkosaugos kampanija.\n_START_SECTION_\nOpozicija\n_START_PARAGRAPH_\nPolitin\xc4\x97s \xc5\xbdali\xc5\xb3j\xc5\xb3 partijos bandymui Anglijos mieste Braitone inicijuoti auGalingus pirmadienius, siekiant pristabdyti bet koki\xc5\xb3 m\xc4\x97sos produkt\xc5\xb3 pardavimus vietin\xc4\x97s tarybos kavin\xc4\x97je, u\xc5\xbekirto keli\xc4\x85 prie\xc5\xa1taraujantys tarybos darbuotojai.'